KBANK ธุรกิจแกร่ง ราคาหุ้นต่ำบุ๊ก!
KBANK และบริษัทย่อยรายงานผลการดำเนินงานในไตรมาส 3/2565 มีกำไรสุทธิ 10,574 ล้านบาท ลดลงจากไตรมาส 2/2565 หรือ 2.04%
KBANK และบริษัทย่อยรายงานผลการดำเนินงานในไตรมาส 3/2565 มีกำไรสุทธิ 10,574 ล้านบาท ลดลงจากไตรมาส 2/2565 หรือ 2.04%
26 พ.ย. 2565

คุณค่าบริษัท
ธนาคารกสิกรไทย จำกัด (มหาชน) หรือ KBANK และบริษัทย่อยรายงานผลการดำเนินงานในไตรมาส 3/2565 มีกำไรสุทธิ 10,574 ล้านบาท ลดลงจากไตรมาส 2/2565 หรือ 2.04% ขณะที่มีกำไรสุทธิเพิ่มขึ้น 22.51% จากไตรมาส 3/2564 ที่ 8,631 ล้านบาท โดยรายได้ดอกเบี้ยสุทธิเพิ่มขึ้น 3.36% ส่วนใหญ่จากรายได้ดอกเบี้ยเงินให้สินเชื่อ ทำให้อัตราผลตอบแทนสินทรัพย์ที่ก่อให้เกิดรายได้สุทธิ (NIM) อยู่ที่ 3.33% เพิ่มขึ้นจากไตรมาส 2/2565 อยู่ที่ 3.21% ส่วนรายได้ที่มิใช่ดอกเบี้ยลดลง 8.97% ส่วนใหญ่เกิดจากรายได้สุทธิจากการรับประกันภัยที่ลดลงจำนวน 1,177 ล้านบาท ขณะที่การปรับมูลค่ายุติธรรม (Mark to Market) ของสินทรัพย์ทางการเงินเพิ่มขึ้นตามภาวะตลาด
ด้านค่าใช้จ่ายจากการดำเนินงานอื่น ๆ เพิ่มขึ้นจากไตรมาสก่อนเพียง 1% ส่วนใหญ่เกิดจากค่าใช้จ่ายการตลาดที่เพิ่มขึ้นตามรายได้ที่เพิ่มขึ้นตามปริมาณธุรกิจ และค่าใช้จ่ายพนักงาน ส่งผลให้อัตราส่วนค่าใช้จ่ายจากการดำเนินงานอื่น ๆ ต่อรายได้จากการดำเนินงานสุทธิ (Cost to Income Ratio) ในไตรมาส 3 อยู่ที่ 43.73% เพิ่มขึ้นเล็กน้อยจากไตรมาสก่อนหน้า อยู่ที่ 43.53% นอกจากนี้ KBANK ตั้งสำรองผลขาดทุนด้านเครดิตที่คาดว่าจะเกิดขึ้น (Expected Credit Loss : ECL) จำนวน 9,948 ล้านบาท ซึ่งใกล้เคียงกับไตรมาสก่อน โดยเพิ่มขึ้นเล็กน้อยเพียง 0.98% ส่งผลให้อัตราส่วนผลขาดทุนด้านเครดิตที่คาดว่าจะเกิดขึ้นต่อเงินให้สินเชื่อเฉลี่ยหรือ Credit Cost ของไตรมาส 3/2565 อยู่ที่ 1.61% เพิ่มขึ้นเล็กน้อยจากไตรมาส 2/2565 ที่ระดับ 1.59%
งวด 9 เดือนปี 2565 KBANK ตั้งสำรองผลขาดทุนด้านเครดิตที่คาดว่าจะเกิดขึ้น (ECL) ลดลงจำนวน 29,135 ล้านบาท หรือคิดเป็น 5.26% จากงวด 9 เดือนของปี 2564 ซึ่งยังเป็นการตั้งสำรองในระดับสูงและพิจารณาปัจจัยเชิงเศรษฐกิจต่าง ๆ อย่างรอบคอบ ส่วนอัตราส่วนค่าเผื่อผลขาดทุนด้านเครดิตที่คาดว่าจะเกิดขึ้นต่อเงินให้สินเชื่อด้อยคุณภาพ (Coverage Ratio) ณ สิ้นไตรมาส 3/2565 อยู่ที่ระดับ 148.74% ซึ่งเป็นระดับที่เหมาะสม
เงินให้สินเชื่อด้อยคุณภาพ หรือ NPL Gross ณ สิ้นไตรมาส 3/2565 มีจำนวน 87,682 ล้านบาท ลดลง 20.27% เมื่อเทียบกับสิ้นไตรมาส 2/2565 ที่ 109,972 ล้านบาท และลดลง 15.72% เมื่อเทียบกับสิ้นปี 2564 ที่ 104,036 ล้านบาท อัตราส่วนเงินให้สินเชื่อด้อยคุณภาพต่อเงินให้สินเชื่อรวม หรือ NPL Ratio ณ สิ้นไตรมาส 3/2565 อยู่ที่ระดับ 3.07% ลดลงเมื่อเทียบกับสิ้นไตรมาส 2/2565 ที่ 3.80% และสิ้นปี 2564 ระดับ 3.76% ตัวเลขหนี้เสียหรือ NPL ที่ลดลงอย่างต่อเนื่อง มาจากการที่ KBANK ได้โอนขายเงินให้สินเชื่อด้อยคุณภาพ (NPL) ประมาณ 25,775 ล้านบาท ในไตรมาส 3/2565 ให้กับบริษัท บริหารสินทรัพย์ เจเค จำกัด ซึ่งเป็นบริษัทย่อยร่วมลงทุนของ KBANK ส่งผลให้งบดุลแข็งแกร่งมากขึ้น
บล.เมย์แบงก์ (ประเทศไทย) คาดว่า ธุรกิจประกันและ NIM หรือส่วนต่างรายได้ดอกเบี้ยสุทธิของ KBANK จะค่อย ๆ ดีขึ้นตามอัตราดอกเบี้ยที่สูงขึ้น น่าจะช่วยหนุนการเติบโตของรายได้และชดเชยต้นทุนสินเชื่อ (Credit Cost) ที่สูงขึ้นจากปัญหาสินเชื่อที่เพิ่มขึ้นไตรมาส 4/2565 โดย KBANK มีแนวโน้มจะขยายสินเชื่อที่ไม่มีหลักประกัน ที่ให้ผลตอบแทนสูงเพื่อเพิ่มรายได้และเร่งแก้ปัญหา NPL เพื่อเคลียร์งบดุล ส่วนความเสี่ยงหลักได้แก่คุณภาพสินทรัพย์อ่อนแอกว่าที่คาด
สำหรับการประเมินมูลค่า (Valuation) หุ้น KBANK ราคาปัจจุบัน (ราคาปิดวันที่ 21 พ.ย. 2565 ที่ 142.5 บาท) ซื้อขายกันที่ P/E 7.95 เท่า ต่ำกว่าค่าเฉลี่ย P/E กลุ่มธนาคารที่ 8.55 เท่า ส่วนค่า P/BV ของหุ้น KBANK อยู่ที่ 0.67 เท่า ต่ำกว่าค่าเฉลี่ยของกลุ่มธนาคารที่ 0.69 เท่า
…
รายชื่อผู้ถือหุ้นใหญ่
รายชื่อกรรมการ